謝賜御書詩五言十韻
作者：范祖禹
朝代：宋

paragraphs: 聖志探淵學，皇慈示至仁。
論經窮古訓，錫燕比嘉賓。
天醴堯觴舉，簫韶舜樂陳。
隆恩均近輔，賜札下嚴宸。
灑墨星辰爛，飛毫日月新。
聰明欽作后，氣志儼如神。
龍馬觀犧迹，延陵識聖真。
受藏輝蔀屋，榮遇極儒紳。
方講三王治，思還四海淳。
顧慚愚陋識，何所補涓塵。